Miður hvað fákeppni hefur færst í aukana hér
Davíð Oddsson forsætisráðherra sagði á Alþingi í dag, að það væri miður hvað fákeppni hefði færst í aukana hér á landi. Sagði Davíð augljóst að því meiri fákeppni sem væri, því lakar væri búið að fólkinu í landinu. Davíð sagði hins vegar að ekki væri hægt að benda á nokkurt land í heiminum þar sem misskipting auðs milli þegnanna væri minni en hér á landi.
Davíð var að svara fyrirspurn frá Jóhönnu Sigurðardóttur þingmanni Samfylkingarinnar sem spurði Davíð hvort hann væri sammála þeim ummælum forseta Íslands í þingsetningarræðu, að breytt hlutfall auðs og áhrifa setji í æ ríkara mæli svip sinn á samfélagið og hvort forsætisráðherra teldi ástæðu til að bregðast við þeirri miklu samþjöppun á valdi og auði, einokun og fákeppni sem virtist vera sívaxandi.
Davíð sagðist ekki vera vanur að gefa ræðum forseta Íslands, sem haldnar væru við hátíðleg tækifæri, einkunn og ætlaði að halda sig við það. Davíð sagði jafnframt að sjálfsagt væri að spyrna fast við fótum gagnvart fákeppni á öllum sviðum því samkeppni væri vafalaust öllum til heilla.
Jóhanna sagðist vera gersamlega ósammála Davíð í mati á því að ekki væri mikil misskipting í þjóðfélaginu. Hún færi þvert á móti ört vaxandi og bilið milli ríkra og fátækra væri að vaxa. Ekki þyrfti annað en skoða tölur frá hjálparstofnunum og félagsmálasamtökum um að fátækt færi vaxandi.
Jóhanna sagðist hins vegar fagna því að forsætisráðherra viðurkenndi að hér ríkti fákeppni. Sagði Jóhanna að fákeppni hefði farið vaxandi í tíð ríkisstjórnarinnar og bætti við að sér þætti forsætisráðherra hafa snúið við blaðinu varðandi afstöðu til eignaraðildar að bönkum. Hann hefði fyrir nokkrum árum talið æskilegt að aðilar ættu ekki nema 3-8% hlut í ríkisbönkunum en nú ætlaði ríkið að selja einum aðila 30-40% í bönkunum.
"Hafi forsætisráðherra áhyggjur af einokun og samþjöppun ætti hann auðvitað að bregðast við því sem nú er að gerast varðandi kaup og sölu á bönkunum," sagði Jóhanna.
Davíð sagði að það mætti til sanns vegar færa að hann hefði nokkuð breytt um afstöðu í þeim efnum sem snúi að dreifingu eignarhlutar í fjármálastofnunum. "Ekki vegna þess að ég hafi ekki talið og telji ekki enn að æskilegt sé að tryggja slíka dreifða eignaraðild. En ég hef þóst sjá af reynslunni að ákvæði, ef sett væru, séu í rauninni haldlítil. Þess vegna sé betra að hafa fyrirkomulagið gagnsætt og eðlilegt og ekki reyna að setja reglur sem ekki er að halda uppi," sagði Davíð.
Hann bætti við að Samfylkingin hefði vakið athygli á háu matvælaverði hér á landi og sjálfsagt væri að fara ofan í saumana á því og sjá af hvaða rótum það væri runnið og skoða það sameiginlega.
Davíð Oddsson forsætisráðherra sagði á Alþingi í dag, að það væri miður hvað fákeppni hefði færst í aukana hér á landi.
Davíð sagði hins vegar að ekki væri hægt að benda á nokkurt land í heiminum þar sem misskipting auðs milli þegnanna væri minni en hér á landi.
Davíð var að svara fyrirspurn frá Jóhönnu Sigurðardóttur þingmanni Samfylkingarinnar sem spurði Davíð hvort hann væri sammála þeim ummælum forseta Íslands í þingsetningarræðu, að breytt hlutfall auðs og áhrifa setji í æ ríkara mæli svip sinn á samfélagið.
Davíð sagðist ekki vera vanur að gefa ræðum forseta Íslands, sem haldnar væru við hátíðleg tækifæri, einkunn og ætlaði að halda sig við það.
Jóhanna sagðist vera gersamlega ósammála Davíð í mati á því að ekki væri mikil misskipting í þjóðfélaginu.
"Hafi forsætisráðherra áhyggjur af einokun og samþjöppun ætti hann auðvitað að bregðast við því sem nú er að gerast varðandi kaup og sölu á bönkunum," sagði Jóhanna.